POZDRAV I UVOD U EHARISTIJSKO SLAVLJE

Šesti susret svećenika iz Bosne i Hercegovine

Tomislavgrad, 4. lipnja 2025.

Draga braćo biskupi, mnogopoštovani oci provincijali, svećenici i đakoni!

Milost vam, milosrđe i mir od Boga Oca i Gospodina Krista Isusa, nade naše (usp. 1 Tim 1,1-2).

Srdačno i s velikim poštovanjem pozdravljam sve sudionike na šestom susretu svećenika koji žive i djeluju u Bosni i Hercegovini. S jednakim osjećanjima pozdravljam i vas koji ste, ili po rođenju ili kao potomci naših iseljenika, podrijetlom iz ovih krajeva a svoju službu vršite negdje drugdje u Crkvi Kristovoj. Hvala vam za vaše služenje narodu Božjemu i neka vas sve Gospodin nastavi blagoslivljati.

S nama je i 12 đakona. Oni će, kao članovi naših biskupija i provincija, pod kraj mjeseca lipnja biti zaređeni za svećenike, a ovih dana su na duhovnim vježbama. Draga braćo, drago nam je što ste izabrali svećenički poziv i radujemo se budućoj suradnji s vama.

Zahvalni smo Božjoj providnosti što se dogodilo da je, u godini velikih jubileja cijele Crkve i hrvatskoga naroda, kao mjesto šestoga susreta svećenika na redu upravo Tomislavgrad, koji ima dugu povijesnu, duhovnu i nacionalnu baštinu.

Ovo okupljanje očituje našu duboku zahvalnost Kristu Gospodinu, Svećeniku svih svećenika i Pastiru svih pastira, u jubilarnoj 2025. godini od njegova rođenja. Ono ima i znakovitu poruku kontinuiteta jer je prošlo 1100 godina od splitskih sabora, koji su održani u vrijeme hrvatskoga kralja Tomislava, a uredili su crkvenu organizaciju i život također na ovim prostorima.

Zahvaljujem Vijeću za kler i sjemeništa naše Biskupske konferencije koje je, na čelu s biskupom Petrom, priredilo sve što je bilo potrebno za ovaj susret, a braći fratrima, koji su nas primili u goste, velika hvala za suradnju tijekom priprava i za današnje ljubazno domaćinstvo.

Ovo je lijepa prigoda za podsjetiti da naše biskupije i provincije zajedno imaju 785 svećenika (Sarajevska 215, Banjolučka 29, Mostarska 64, Trebinjska 28, Bosna srebrena 257, Hercegovački franjevci 192) od kojih 529 živi i djeluje u Bosni i Hercegovini, a njima treba dodati još 10 salezijanaca, isusovaca i karmelićana čija su upravna sjedišta u Hrvatskoj. Također, od našega prošlog susreta, koji je bio 2022. godine, preminula su 43 naša brata pa vas pozivam da se ujedinimo u molitvi za te pokojne svećenike. U istom razdoblju za naše biskupije i provincije zaređeno je 39 novih svećenika. Bogu hvala za taj njegov dar narodu Božjemu!

Jubileji i obljetnice, koje obilježavamo, jak su poziv da s novim žarom i ustrajnošću gradimo budućnost Crkve i hrvatsko naroda. Uz to, Krist Gospodin nas obvezuje a naša prošlost potiče, da nastavimo biti graditelji mostova među svim ljudima i narodima, navjestitelji nade i dušobrižnici po srcu Isusovu. To je uvijek važno, a u vremenu kad se mnogi, zbog ružnih događanja, pitaju kamo ide ovaj svijet, mi svećenici pozvani smo biti svjedoci Isusa Krista, naviještati Evanđelje i svjedočiti za istinu da su svi ljudi braća i sestre te biti znak Božje prisutnosti u svijetu i vjerni sluge Božjega naroda.